**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 18.12.2018, ora 08.00 – 19.12.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 19.12.2018, ora 07.00**

**RÂURI**

**Debitele au fost, în general, staționare** pe râurile din Maramureş, Crişana, Banat, Transilvania, Moldova şi Dobrogea şi în scădere pe cele din Oltenia şi Muntenia, exceptând cursurile inferioare ale râurilor: Jiu, Vedea, Argeş şi Ialomița, unde au fost în creștere ca urmare a propagării.

Debitele se situează la valori cuprinse între 30-90% din mediile multianuale lunare, mai mari (peste normalele lunare) pe râurile din bazinele: Suceava, Moldova, Trotuș, cursul mijlociu și inferior al Siretului, pe unii afluenți ai Oltului inferior, bazinul superior al Argeșului, bazinul superior și mijlociu al Ialomiței, pe unele râuri din Dobrogea şi mai mici (sub 30% din normalele lunare) pe râurile din bazinele hidrografice: Lăpuș, Crasna, Crișul Negru, Crișul Alb, Bistra, Moravița, Nera, Cerna, Bârlad, Jijia și pe unele râuri din bazinul Mureșului (Comlod, Feernic, Secaș, Ampoi, Râul Mare, Râul Galben).

Formațiunile de gheață (gheaţă la mal şi izolat pod de gheaţă și năboi) s-au menținut fără modificări importante, exceptând cele din bazinele superioare ale Jiului și Argeșului, unde au fost în restrângere și diminuare şi sunt prezente în bazinele hidrografice: Vișeu, Iza, Mureș superior, Arieș, Olt superior și mijlociu, pe cursul superior şi mijlociu al Siretului şi pe majoritatea afluenţilor săi, pe Jijia și afluenții săi, izolat în bazinele superioare ale Jiului și Argeșului, bazinul inferior al Oltului și pe unele râuri mici din Banat.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în scădere**, exceptând cursurile inferioare ale Jiului, Argeșului și Ialomiței, unde vor fi în creștere prin propagare.

Formațiunile de gheață vor fi în intensificare și ușoară extindere pe râurile din nordul și centrul țării și se vor menține fară modificări importante pe celelalte râuri.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 18 – 19.12.2018 a fost în scădere, având valoarea de 3500 m3/s**, sub media multianuală a lunii decembrie (5200 m3/s).

În aval de Porţile de Fier debitele au fost în scădere la Gruia și în creștere pe sectorul Calafat – Tulcea.

**Debitul la intrarea în ţară (secţiunea Baziaş) va fi în scădere (3400 m3/s).**

În aval de Porţile de Fier debitele vor fi în scădere pe sectorul Gruia – Bechet şi în creştere pe sectorul Corabia – Tulcea.

**2.** **Situaţia meteorologică în intervalul 18.12.2018, ora 08.00 –19.12.2018, ora 06.00**

**ÎN ŢARĂ**

Vremea a fost rece în cea mai mare parte a țării, local chiar deosebit de rece în special în Banat și în Crișana. În regiunile din vest și nord-vest cerul a fost parțial noros, însă a fost ceață cu depunere de chiciură, local persistentă. În restul teritoriului, înnorările s-au menținut, au fost precipitații pe arii relativ extinse, dar în general slabe cantitativ, ninsori sau fulguieli și doar în sudul Transilvaniei izolat lapoviță, iar în sudul litoralului temporar și ploaie. În județul Olt s-au menținut pe spații mici depunerile de polei. Vântul a suflat slab până la moderat, cu unele intensificări în sud-estul teritoriului, în special pe litoral, dar și în zona Carpaților de Curbură. Cu excepția extremității de sud-est, era strat de zăpadă în toată țara, ce măsura -în platformele stațiilor meteorologice- până la 154 cm la munte (în Masivul Făgăraș, la peste 2000 m altitudine), până la 55 cm în Transilvania, 48 cm în Banat, până la 41...43 cm în Maramureș, Oltenia și Muntenia, 34 cm în Crișana, până la 23 cm în Moldova și sub 3 cm în vestul Dobrogei. Temperaturile maxime s-au încadrat între -6 grade la Oradea, Holod și Chișineu Criș și 3 grade la Ocna Șugatag, Turda, Brașov și Stolnici, iar la ora 06.00 se înregistrau valori termice între -8 grade la Arad, Jimbolia, Sânnicolau Mare și Banloc și -1 grad la Făgăraș, Apa Neagră și Constanța-dig.

***Observație:*** *începând de ieri, de la ora 06.00, au fost în vigoare 11 mesaje de atenționare cod galben privind fenomene meteorologice periculoase imediate, 7 emise de SRPV Timișoara și câte 2 de SRPV Cluj, respectiv SRPV Constanța.*

**LA BUCUREŞTI**

Vremea a fost închisă și rece. Temporar a nins slab, iar vântul a suflat slab și moderat. În platformele stațiilor meteorologice, stratul de zăpadă măsura 9...11 cm. Temperatura maximă a fost de -1 grad la Afumați și Băneasa și 0 grade la Filaret, iar la ora 06.00 se înregistrau -2 grade la toate stațiile meteo.

**3. Prognoza meteorologică în intervalul 19.12.2018, ora 08.00 – 20.12.2018, ora 08.00**

**ÎN ŢARĂ**

Vremea va fi rece, **geroasă noaptea local în Moldova, Transilvania și Maramureș**. Cerul va deveni variabil în zonele înalte de relief, însă în cele joase vor fi înnorări și ceață local persistente asociate izolat cu fulguieli sau chiciură. Vântul va sufla slab până la moderat, cu intensificări ziua în sud-estul țării, în special pe litoral, iar în a doua parte a intervalului în sudul Banatului, inclusiv în zona montană. Temperaturile maxime se vor încadra între -7 și 2 grade, iar cele minime între -13 și -2 grade, mai coborâte în depresiunile din estul Transilvaniei, spre -20 de grade.

**LA BUCUREŞTI**

Vremea va fi în continuare rece, cu temperaturi în scădere; maxima va fi de -2...-1 grad, iar minima de -6...-4 grade. Cerul va fi mai mult noros, trecător va fulgui, iar vântul va sufla slab până la moderat.

**4. Buletin nivometeorologic valabil pentru masivele Bucegi şi Făgăraş emis pentru perioada 18 decembrie 2018 – 19 decembrie 2018**

**Starea stratului de zăpadă în data de 18.12.2018, ora 14:00**

În ultimele 24 de ore vremea s-a menținut închisă și în întreaga zona montană s-au semnalat ninsori, exceptând altitudinile sub 1200 metri din Bucegi unde precipitațiile au fost mixte. Cantitățile de apă au depășit izolat 10 l/mp, iar stratul de zăpadă a crescut, mai ales în zona înaltă din Făgaraș, cu până la 19 cm. Vântul a scăzut treptat în intensitate, doar pe creste în cursul zilei de ieri a mai avut rafale de 50-60 km/h. S-au păstrat troienele recent formate, precum și plăcile mai vechi de vânt. Local s-a semnalat ceață, asociată în zonele de creastă și cu depunere de chiciură. În zonele înalte s-au semnalat mai multe avalanșe spontane. La ora 14 stratul de zăpadă măsura: 154 cm la Bâlea-Lac, 91 cm la Vf. Omu, 52 cm la Sinaia, 20 cm la Predeal și 14 cm la Fundata.

**Evoluţia vremii în intervalul 18.12.2018 ora 20 – 19.12.2018 ora 20:00**

Vremea va fi relativ rece, geroasă noaptea și dimineața pe creste. Cerul va fi mai mult noros în cursul nopții, când izolat va mai ninge slab, apoi în cursul zilei de mâine va deveni variabil, cu înnorări temporare. Stratul de zăpadă nu va prezenta variații semnificative, tasându-se ușor. Vântul va sufla slab și moderat, cu intensificări izolate doar pe crestele montane, cu rafale ce nu vor depăși 40 km/h. Local se va semnala ceaţă, asociată izolat şi cu depunere de chiciură.

**Peste 1800 m:** temperaturi minime: -13 la -9 gr.C; temperaturi maxime: -7 la -3 gr.C;

**Sub 1800 m:** temperaturi minime: -9 la -6 gr.C; temperaturi maxime: -3 la 0 gr.C.

**Stabilitatea şi evoluţia stratului de zăpadă:**

**La altitudini de peste 1800 m: RISC MARE (4)**

Ninsorile însemnate cantitativ cumulate din ultimele zile au dus la formarea unui nou strat de zăpadă care măsoară local 40-50 cm și izolat peste 60-70 cm. Din zonele expuse vântului zăpada a fost puternic spulberată și depusă pe văi și în zonele adăpostite, formandu-se plăci noi de vânt, cornișe și depozite însemnate. Pe majoritatea pantelor zăpada este puțin stabilizată, având rezistenţă scăzută şi coeziune slabă între cristale sau cu straturile mai vechi. Se vor menține plăcile de vânt, troienele și cornișele formate anterior, motiv pentru care chiar şi spontan pe numeroase pante suficient de înclinate se pot declanşa avalanşe de dimensiuni medii și izolat mari, riscul fiind amplificat de supraîncărcări oricât de slabe.

**La altitudini mai mici de 1800 m: RISC ÎNSEMNAT (3)**

Cantitățile însemnate de zăpadă căzute în ultimele zile au fost spulberate și depuse pe văile și zonele adăpostite, unde s-au acumulat în depozite însemnate. Stratul este format în partea superioară din zăpadă umedă și grea. Declanșările de avalanșe sunt posibile la supraîncărcări slabe pe numeroase pante, dar la peste 1600 metri există posibilitatea declanșării și de avalanșe spontane, de dimensiuni mai mici.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 17.12.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 17.12.2018-18.12.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE